**Muzej in galerije mesta Ljubljane v letu 2025. Program.**

Slika, ki vsebuje besede oseba, oblačila, besedilo, plakat

Opis je samodejno ustvarjenV letu 2025 bo v skladu s strategijo MGML nastalo več deset projektov in programov, ki bodo za svojo komplementarno rdečo nit vzeli časovno prepletenost med generacijami in njihovo ustvarjalnostjo, razvoj novih muzejskih in galerijskih vsebin ter visoko kakovost domače in mednarodne ustvarjalnosti. V nadaljevanju po lokacijah MGML izpostavljamo vidnejše razstavne projekte, festivale in dogodke.

**Umetnost navdihuje. Kultura povezuje.**

**Vabljeni v naše družbe!**

V **Galeriji Cukrarna** izpostavljamo veliko razstavo ***Art Vital*** **avtorskega dueta** **Marina Abramović in** **Ulay** (30. 11. 2025–3. 5. 2026). Predstavljeno bo njuno skupno 12-letno ustvarjalno obdobje, ki je zaznamovalo performativno in sodobno umetnost. Njuno skupno delo bo tokrat prvič predstavljeno svetovni javnosti prav v Ljubljani. Po pregledu dostopnega arhivskega in dokumentarnega gradiva, zapiskov, knjig in dokumentov Marine Abramović v New Yorku in fundacije Ulay v Ljubljani, bo v prihodnjih mesecih izbrano gradivo, ki bo prikazano na razstavi oziroma objavljeno v katalogu.

V letu 2025 v Cukrarni načrtujemo še nekaj pomembnih razstav in projektov. Med njimi je pomembno izpostaviti razstavi **Dorit Margreiter Choy** (15. 5.–26. 10. 2025) in **Davida Maljkovića** (15. 5.–26. 10. 2025), dveh mednarodno pomembnih ustvarjalcev, ki sta bila med drugim udeleženca beneškega bienala. Njuna razstava bo imela velik komplementarni učinek predstavitve njunih del. V okviru samostojnih razstav naj omenimo še razstave **Aleksandre Vajd** in **Anette Mona Chisaa** (6. 2.–6. 4. 2025), **Aleksandre Domanovič** (10. 7.–2. 11. 2025), **Hasana Khana** (15. 4.–29. 6. 2025), **Shone Illingworth** (30. 1.–6. 4.. 2025) ter razstavo in glasbeni performans skupine **Laibach** (25. 4.–9. 5. 2025). Omeniti je potrebno še sklope **Performativa, Gibljive slike** in **Siva cona**, kjer bomo pokazali nove produkcije performativnih umetnosti, video produkcije domačih in tujih ustvarjalcev ter umetnikov, katerih delo nastaja med umetnostjo in oblikovanjem.

**Festival Indigo** v Cukrarni je prestopil meje domačega festivala, saj veliko število mednarodnih obiskovalcev ter eminentnih domačih in tujih udeležencev zagotavlja kvaliteto; festival je postal butični multidisciplinarni festival v srednjeevropskem prostoru. V letu 2025 načrtujemo že **10. edicijo** festivala. Program v letu 2025 bo nagovarjal aktualne teme s pomočjo filozofskih diskurzov, oblikovanja, glasbe in performativnih umetniških praks.

V **Mestnem muzeju Ljubljana** bomo aprila odprli razstavo ob 80. letnici konca druge svetovne vojne z (delovnim) naslovom **Ljubljana med 2. svetovno vojno** (april 2025−marec 2026). Razstava bo v ospredje postavljala vprašanja osebnih odločitev, okupatorjevega nasilja, organiziranja odpora v mestu ter vsakdanjega življenja prebivalcev mesta v vojni. Uvod v razstavo bo pojasnjeval okoliščine predvojnega političnega, kulturnega in gospodarskega življenja v Ljubljani, ki so kasneje pogojevale tok dogodkov notranjega razvoja slovenskega konflikta predvsem v omrežjih, ki so delovala v Ljubljani. Na ravni vsakdanjega življenja bomo zgodbo gradili v več nivojih − od posameznika do družine in mesta kot skupnosti, ki se je znašla za žično ogrado, kjer je preživela 1.170 dni. Omenjene vsebine bodo tako na razstavi kot v spremljevalnih programih spregovorile tudi o današnjem času, našem odnosu do miru in vojne ter kulture nenasilja.

V  prihodnjem letu bomo predstavili tudi opus pomembnega ilustratorja in ustvarjalca stripov **Mikija Mustra ob 100-letnici njegovega rojstva** (23. 10. 2025–28. 02. 2026). Z izbranimi foto-dokumenti in predmeti bo razstava oživila čas, ko je v Ljubljani zaživel svet – z risankami, reklamami in filmom. Spomnila bo na pomen navdiha in izmenjave, ki je bila nekdaj maloštevilna, zato pa toliko bolj zaznamujoča, ter oživili odmevne trenutke, ko so svoje delo začenjali Disney, Muster in Murillo. Razstava bo ponudila priložnost, da spomnimo na razlikovanje med navdihovanjem in kopiranjem. S tem v mislih se bomo vrnili tudi k zgodovinskemu pregledu in začetkom stripa, spomnili se bomo avtorjev, ki so na Slovenskem postavili temelje, in se ozrli k sopotnikom Mustra, vse do tistih, rojenih do leta 1945.

Z razstavo Okras ene biljardne sobe / Freske z gradu Križ pri Komendi (24. 4.–26. 9. 2025) se bomo v Mestnem muzeju Ljubljana pridružili trem državnim muzejem (Narodna galerija, Narodni muzej Slovenije in Muzej arhitekture in oblikovanja), ki v prihodnjem letu pripravljajo obsežno razstavo Barok v Sloveniji.

Načrtujemo še razstavo **O času in kamnu** s podnaslovom ***V rimski Emoni in baročni Ljubljani*** (15. 9. 2025–pomlad 2026), ki prinaša vpogled v redko naslovljeno vprašanje, iz katerih kamnin so bila narejena umetniška dela in stavbarski projekti. Razstava se s fokusom na rimsko Emono vpenja v pomemben mednarodni kongres Združenja za proučevanje marmorja in drugih kamnin v antiki, ki bo v Ljubljani septembra 2025, po drugi strani pa tudi v cikel razstav in prireditev, s katerimi bo leta 2025 v številnih institucijah in prostorih predstavljen slovenski barok.

S programom bo obogatena tudi sezona odprtega Arheoparka Emona, ter stalna razstava o Ivanu Hribarju v Vili Zlatica.

Poudariti je potrebno še **veliko razstavo o arhitektu Borisu Podrecci**, ki jo v muzeju produciramo v koprodukciji s Centrom Rog, njeno odprtje pa napovedujemo takoj v začetku leta 2025. Razstava, ki bo na ogled v Centru Rog, bo predstavila enega ključnih arhitektov 20. stoletja in naslovila tudi obdobje 80. in 90. let 20. stoletja, ko je arhitekt Boris Podrecca s svojimi sodelovanji povezoval slovenski in mednarodni arhitekturni prostor, obenem pa bo omogočila misliti sodobno slovensko arhitekturo v mednarodnem kontekstu.

Za prihodnje leto napovedujemo še: odprtje gostujoče razstave ***Oton Župančič: Risbe, »Pinxi me ergo sum – « / »Naslikal sem se, torej sem***.« v zagrebškem Mestnem muzeju. Razstavo smo domači publiki predstavili v letu 2023, tokratno odprtje pa se bo zgodilo 16. 1. 2025. Spomladi 2025 se bosta z bogatim programov dogodkov iztekli še dve pomembni razstavi, in sicer ***Prostori gibanja - 40 let LGBT skupnosti v Ljubljani*** in razstava ***Od korzeta do žaketa - oblačilni videz Ljubljančanov, 1850–1950***, pri kateri napovedujemo tudi izdajo posebnega modnega besednjaka.

Mestni muzej ima nalogo, da poleg predstavljanja svojih bogatih zbirk skrbi tudi za redno seznanjanje javnosti z novimi arheološkimi odkritji na območju Ljubljane in okolice.  Tako v Muzejski zakladnici 25. 2. 2025 opiramo razstavo Nova rimska odkritja pod Emoniko o arheoloških najdbah, odkritih med gradnjo večnamenskega kompleksa Emonika. Razstava ne le razkriva preteklost, temveč vzpostavlja tudi pomembno povezavo med zgodovino in prihodnostjo mesta.

V **Plečnikovi hiši** poleg izjemnega opusa arhitekta Jožeta Plečnika prirejamo razstave, ki osvetljujejo Plečnikovo delo ter delo njegovih učencev in sodelavcev, pa tudi njegove vplive na sodobno arhitekturo in umetnost. Leto bomo začeli s Plečnikovim sodelavcem, izjemno talentiranim **rezbarjem Maksom Bergantom** (7. 2.–4. 5. 2025). Predstavili bomo predvsem Bergantove in Plečnikove skupne projekte, pri čemer nam bo dragoceno dediščino za razstavo posodila tudi družina Bergant. Skupaj s Skladom arhitekta Jožeta Plečnika bomo maja priredili podelitev **Plečnikovih nagrad** ter postavili priložnostno **razstavo o aktualnih nagrajencih** (19. 5.–8. 6. 2025). Poletne mesece bo popestrila razstava **Manjkajoči deli** (20. 6.–14. 9. 2025), ki bo na ogled postavila še ne videne, neodtisnjene in šele nedavno odkrite tiskarske klišeje Plečnikovih študentov, ki so bili odkriti ob popisu Plečnikovega kabineta na Fakulteti za arhitekturo UL in raziskani v okviru seminarja Žnidaršič. V letu 2025 bomo nadaljevali s povezovanjem Plečnikove dediščine s sodobno umetnostjo. V Plečnikovo hišo bomo tokrat povabili svetovno priznanega mehiškega umetnika **Iñakija Bonillasa** (26. 9. 2025–25. 1. 2026), ki je razstavljal tudi v hiši znamenitega mehiškega arhitekta Luisa Barragána. Bonillasov projekt v Plečnikovi hiši želi izpostaviti senzibilnosti obeh arhitektov, ki temeljijo na sposobnosti, da skozi arhitekturo izražajo globoko duhovnost, povezavo z naravo in poudarjajo čustveno vrednost prostora.

V **Galeriji Jakopič** bomo v letu 2025 pozornost namenili dvema izjemnima fotografoma – sodobni etiopski avtorici **Aïdi Muluneh** (25. 2.–1. 6. 2025) in enemu najbolj cenjenih fotoreporterjev današnjega časa, članu agencije Magnum **Paolu Pellegrinu** (24. 6.–2. 11. 2025). Z razstavo Aïde Muluneh (1974) z naslovom *Na robu pretekle prihodnosti*, ki bo na ogled od konca februarja 2025, v Galeriji Jakopič nadaljujemo z vizijo predstavljanja slovenski publiki morda manj znanih, a pomembnih fotografskih razstav, ki naslavljajo globalna družbena vprašanja. Fotografinja namreč skozi samosvoj vizualni jezik, poln simbolike, živahnih barv in drznih vzorcev, v delih v ospredje postavlja pereče teme, kot so neenakost dostopanja do vode, hrane ali izobraževanja ter zloraba moči, hkrati pa se zavzema za krepitev vloge žensk. Pri razstavi sodelujemo s Fotografie Forum Frankfurt.

Mednarodno uveljavljenemu in večkrat nagrajenemu italijanskemu fotoreporterju Paolu Pellegrinu se bomo v naši galeriji poklonili z retrospektivo v sklopu razstav, posvečenih nepogrešljivim avtorjem našega časa. Član agencije Magnum Photos skozi fotografijo osvetljuje globalne konflikte, okoljske katastrofe in zgodbe marginaliziranih ljudi. Njegova razstava bo v Galeriji Jakopič na ogled od konca junija in bo izpostavila fotografovo humanistično vizijo. Ta se odraža v Pellegrinovih močnih in čustvenih posnetkih, ki obiskovalce nagovarjajo k refleksiji o pomembnih družbenih vprašanjih.  
Leto 2025 bomo zaokrožili z razstavo izbranih posameznikov, ki so bili od leta 2017 del študijske skupine ***Od blizu: Fotografija kot način videnja sveta***(2. 12. 2025–1. 2. 2026).Gre za enega naših najuspešnejših programov neformalnega izobraževanja za odrasle, posebej zato, ker smo med dosedanjimi skoraj 80 udeleženci opazili nekaj izjemnih talentov, ki jim želimo po standardih naše galerije ponuditi možnost predstavitve širši javnosti. Tako produkcija razstave kot spremljevalnega kataloga bo zasnovana na skupinskem oz. skupnostnem ustvarjalnem procesu.

Poleg *Od blizu* v našem andragoškem programu redno izvajamo delavnico stare fotografske tehnike cianotipije in druge, na razstave vezane, delavnice tako za odrasle kot za otroke in družine. Prav tako razstave nadgrajujemo s srečanji s priznanimi fotografi ter diskurzivnimi in drugimi dogodki, s čemer želimo umetnost fotografije približati čim širšemu občinstvu.

**Mestna galerija Ljubljana** bo v svojem programu sledila dosedanji politiki predstavljanja

slovenske sodobne vizualne umetniške produkcije, družbeno aktualnim temam ter večjim monografskim in mednarodnim projektom. V letu 2025 je potrebno v Mestni galeriji izpostaviti dve razstavi slovenskih ustvarjalcev, **Zore Stančič** (6. 3 – 18. 5. 2025) in **Staneta Jagodiča** (23. 10. 2025–15. 1. 2026).

Zora Stančič je pomembna ustvarjalka v polju grafike, risbe in slikarstva, ki že več desetletij ustvarja v slovenskem prostoru. Prezentirana bodo pomembnejša umetničina dela, ki so nastala v zadnjih štiridesetih letih, s poudarkom na razvoju in strukturi grafike kot medija, ki je v našem prostoru vedno pomenil močno in tudi mednarodno odmevno ustvarjalno področje (Grafični bienale). Njen opus bo prvič v tako velikem obsegu predstavljen naši javnosti v obliki prostorskih instalacij, narejenih posebej za galerijo. Stane Jagodič, mojster satire in likovnega raziskovanja od grafike in risbe do fotomontaže in x-ray arta, je dolgoletni in ustanovni član zgodovinsko pomembne, mednarodne skupine Grupa Junij in istoimenske zbirke. Njegovi dosežki so bili v slovenskem umetniškem sistemu pogosto prezrti. Danes so še posebej aktualni, saj naslavljajo pomembne družbene teme, od ekologije do antimilitarizma. Jagodič nedvomno sodi med najpomembnejše slovenske umetnike na področju družbeno angažirane umetnosti. Velika razstava v Mestni galeriji bo zajela umetnikovo ustvarjalno obdobje od 70. let 20. stoletja dalje in bo ponudila novo branje umetnikovega prispevka k slovenski sodobni umetnosti.

Pomembno je izpostaviti tudi **Mednarodni grafični bienale**, ki ga bo v letu 2025 gostila tudi Mestna galerija kot koproducent. Gre za specifičen prostor galerije, ki je navdušil kuratorico bienala Chus Martinez in bo zato zanimivo spremljati umestitev del bienala v prostore Mestne galerije. Sodelovanje z MGLC pri organizaciji bienala je nadaljevanje naših sodelovanj iz preteklega obdobja. Vse tri razstave povezuje osredotočanje na grafiko, ki je v duhu bienalnega grafičnega leta tudi rdeča nit razstavnega programa 2025 v Mestni galeriji.

V **Galeriji Vžigalica** program razstav v letu 2025 začenjamo februarja z dokumentarno-umetniškim multimedijskim projektom ***Dolina*** (4. 2.–16. 3. 2025), v katerem vsestranskafotografinja **Manca Juvan** raziskuje vpliv industrijskega onesnaževanja v srednji Soški dolini in njegovih posledic za lokalno prebivalstvo v širšem kontekstu vsakdanjega življenja in lepot narave**.**

Dve razstavi bosta nastali v sodelovanju z japonskima umetnikoma. V začetku aprila bomo odprli razstavo ***Ljubezen ne plačuje najemnine*** (1. 4.–11. 5. 2025) v Celju živeče multimedijske umetnice **Keiko Miyazaki**. V projektu umetnica izhaja iz travmatične pozicije ljubezni, ki v zahtevah sodobne družbe razpolaga s skopo odmerjenim časom. Za konec leta 2025 pa pripravljamo retrospektivni pogled v bogato, več kot 60-letno kariero, **priznanega japonskega umetnika Yoshia Nakajime** (24. 11. 2025–12. 1. 2026), enega prvih umetnikov, delujočih na področju performansa in happeningov iz legendarne tokijske avantgardne scene 60. let minulega stoletja.

Osrednjo razstavo **Festivala Svetlobna gverila (**23. 5.–24. 8. 2025), enega najbolj obiskanih razstavnih projektov Galerije Vžigalica, bo v 2025 zaznamovala tema ***Mutacije***. Posebej za razstavo v naši galeriji bodo svoje svetlobne instalacije ustvarili Annti Kulmala, Ida Hiršenfelder, Nika Erjavec, ::vtol:: in Laura Adel.

Jeseni bomo v sodelovanju z Muzejem sodobne umetnosti Črna gora pripravili prenos razstave sodobne angažirane **črnogorske umetnosti z naslovom *Žive slike*** (16. 9.–2. 11. 2025)*.* Razstava ponuja vpogled v kompleksnost družbenih in političnih vprašanj Črne gore ter vabi občinstvo k razmisleku in aktivnemu sodelovanju.

Napovedujemo tudi, da bo **Galerija Vžigalica v letu 2026 dočakala 20 let obstoja**, če kot mejnik vzamemo leto 2006, ko je v naših prostorih še deloval Kulturno-informacijski center Festivala Ljubljana. V prihodnjem letu bomo s številnimi sodelavci intenzivno pripravljali zbornik, ki bo predstavil zgodovino in program galerije v treh programskih obdobjih, in bo predvidoma izšel ob obletnici v letu 2026.

**Bežigrajski galeriji 1 in 2** se bosta posvečali dosedanjim strateškim usmeritvam pri prikazovanju tudi spregledanih avtorjev in poetik, ki jih v drugih prostorih v slovenskem prostoru težje zasledimo. **Video festival Narave**, dela likovne poezije in zvočne intervencije so stalnica dela in programov obeh Bežigrajskih galerij. Predstavitve posameznih opusov mlajših ustvarjalcev pa je pomembno predvsem z vidika, da mladim omogočajo njihove prve predstavitve na likovni sceni. Poudarek je tudi na predstavitvi starejših avtorjev na retrospektivnih razstavah in pokojnih avtorjev na spominskih razstavah. Prav zaradi predstavitev mlajših ustvarjalcev in novih vpogledov v pretekle ustvarjalne opuse, včasih spregledanih avtorjev ter pregled ustvarjalnosti starejših in pokojnih avtorjev, je delovanje Bežigrajskih galerij še toliko bolj dragoceno. Podroben seznam v Prilogi 1.

Pomembna dejavnost Muzeja in galerij mesta Ljubljane je tudi **založniška dejavnost**, saj izdajamo številne poglobljene kataloge razstav in knjig s področja svojega dela. Ob tem izdajamo tudi revijo CUKR, ki je sploh edina revija takega tipa v našem prostoru in kjer avtorji tekstov dobivajo možnost pisanja v polju esejistike ter razvoju kulturnih in umetniških tem, ki jih drugje redkeje srečamo.

Vas zanima več informacij o posameznem programu? Pišite nam na [info@mgml.si](mailto:info@mgml.si) in z veseljem stopimo v stik z vami!